VDSS sklep Psp 520/2014
Sodna praksa Višjega delovnega in socialnega sodišča, 2014-11-20

Jože Cepec (preds.), Elizabeta Šajn Dolenc (poroč.), Edo Škrabec

POKOJNINSKO ZAVAROVANJE - CIVILNO PROCESNO PRAVO

pravdni stroški - zavrženje tožbe - pravni interes - umik tožbe - načelo uspeha

Ker je bila tožba tožeče stranke zavržena, to predstavlja s stališča tožeče stranke njen neuspeh, s stališča tožene stranke pa njen uspeh. Kot določa 154. člen ZPP, mora stranka, ki v pravdi ne uspe, nasprotni stranki povrniti stroške postopka.

Pritožbi se ugodi in se sklep sodišča prve stopnje v izpodbijanem delu (2. točka izreka) spremeni tako, da glasi:

„Tožeča stranka sama trpi svoje stroške postopka.“

Sodišče prve stopnje je z izpodbijanim sklepom tožbo zavrglo (I. točka izreka) in toženi stranki naložilo, da v roku 15 dni povrne tožeči stranki stroške postopka v višini 243,96 EUR z zakonskimi zamudnimi obrestmi, ki tečejo od poteka izpolnitvenega roka dalje do plačila (II. točka izreka).

Zoper II. točko izreka je pritožbo vložila tožena stranka iz pritožbenih razlogov zmotne uporabe materialnega prava in zmotno ugotovljenega dejanskega stanja. Navaja, da je sodišče prve stopnje o stroških postopka odločilo ob smiselni uporabi 1. odstavka 158. člena Zakona o pravdnem postopku (Ur. l. RS, št. 26/99 s spremembami, v nadaljevanju: ZPP), čeprav v konkretnem primeru ni šlo za umik tožbe, saj je tožnica izrecno vztrajala pri odločitvi o postavljenem tožbenem zahtevku, tožba pa je bila zavržena. Dodatno pojasnjuje, da je z odločbo z dne 24. 6. 2013 tožeči stranki tožena stranka le na novo določila višino pokojnine od 23. 3. 2013 dalje in odločila glede izplačila pripadajoče razlike. Glede na navedeno se tako izdaja odločbe z dne 24. 6. 2013 ne more presojati v smislu izpolnitve postavljenega tožbenega zahtevka. Nenazadnje pa tožena stranka tudi ni sanirala stanja zaradi vložene tožbe, pač pa zaradi odločitve Ustavnega sodišča Republike Slovenije in določb ZOPRZUJF, ki je za toženo stranko zavezujoče.

Po preizkusu zadeve pritožbeno sodišče ugotavlja, da sodišče prve stopnje ni kršilo postopkovnih določb, na katere na podlagi 2. odstavka 350. člena ZPP pazi po uradni dolžnosti. Je pa sodišče prve stopnje zmotno uporabilo določbo 1. odstavka 158. člena ZPP.

Predmet pritožbenega postopka je odločitev sodišča prve stopnje o stroških postopka (II. točka izreka sklepa). Pritožbeno sodišče ugotavlja, da je bila v obravnavani zadevi tožba tožeče stranke zavržena. Tožeča stranka se zoper pravilnost take odločitve sodišča prve stopnje niti ne pritožuje. Ker je bila tožba tožeče stranke zavržena, to predstavlja s stališča tožeče stranke njen neuspeh, s stališča tožene stranke pa njen uspeh. Kot določa 154. člen ZPP pa mora stranka, ki v pravdi ne uspe, nasprotni stranki povrniti stroške postopka. To pa pomeni, da mora v takšnem primeru sama nositi tudi svoje stroške postopka.

Kot izhaja iz dokumentacije tožnica ni izrecno umaknila tožbe in zato ne gre za dejanski stan za povrnitev stroškov postopka po 158. členu ZPP, pač pa za dejanski stan po 1. odstavku 154. člena ZPP. Ker tožena stranka ni priglasila stroškov postopka in se tudi stroški postopka, o katerih je odločilo sodišče prve stopnje v izpodbijanem delu sklepa, nanašajo na stroške postopka tožnice, je pritožbeno sodišče na podlagi 3. točke 365. člena ZPP pritožbi tožene stranke ugodilo in izpodbijano II. točko izreka na podlagi 5. alineje 358. člena ZPP spremenilo tako, da je odločilo, da tožeča stranka sama trpi svoje stroške postopka.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.